‘એક પહેલી લીલા’ ફિલ્મ બનાવવાનો હેતુ સ્પક્ટ છે : સની લીઓનીની લીલા બતાવો અને તેનું નામ સાંભળીને સિસકારા બોલાવતા તેના ચાહકોને થિયેટર સુધી ખેંચી લાવો અને તેના ચાહકોની સંખ્યા પણ નાનીસૂની નથી. એ ચાહકોને ઠેકઠેકાણેથી ગલગલિયાં કરાવવા માટે સનીની કાયાના તમામ ખૂણાખાંચરા પર કૅમેરા ફરી વળે છે. લગભગ બધા જ સીનમાં તેનો ક્લીવેજ દેખાય એનું ખાસ ધ્યાન રાખવામાં આવે છે. ઈવન ત્રણસો વર્ષ પહેલાંની લીલા પણ એવાં ટૂંકાં કપડાં પહેરે છે કે અત્યારના સ્વિમિંગ-કૉસ્ચ્યુમ જ જોઈ લો. વળી સની લીઓનીનું ફોટોશૂટ હોય કે તેની પીઠી ચોળવાની હોય, તેની મૂર્તિ બનાવવાની હોય કે પછી તેના ટ્રેડમાર્ક જેવાં ઉત્કટ પ્રણયદૃશ્યો હોય, બધું જ અહીં એટલા માટે છે જેથી એવુંબધું જોવા આવેલા લોકોની આંખોને ટાઢક થતી રહે. એટલે સુધી કે ફિલ્મની શરૂઆતમાં ખુદ સનીના મોઢે જ ડાયલૉગ મૂકવામાં આવ્યો છે : ગ્લૅમર ઇન્ડસ્ટ્રી મેં સક્સેસ કા શૉર્ટકટ હૈ શૉર્ટ સ્કર્ટ. લેકિન ઝાઝા ઉત્સાહી થવાની જરૂર નથી, કારણ કે હવે સેન્સર ર્બોડના ચીફ પાપા પહલાજ નિહલાણી છે. તેમણે એવાં કડક ફિલ્ટર બેસાડ્યાં છે કે `ખ્’ સર્ટિફિકેટ ધરાવતી સની લીઓનીની ફિલ્મમાં પણ ખાસ કશું છટકવા નથી દેતા.